《金缕曲 其二》
清代·杨芳灿

尺幅传心素。傍南枝、淋漓题遍，相思新句。慷慨短衣随玉帐，不道此行良苦。

看挥洒、尽饶风趣。只我沈吟添别恨，黯销魂、细雨关山路。

佳人远，碧云暮。

飘零总怨前尘误。漫裁诗、嘲桃谑柳，赏心难遇。记否巡檐同索笑，雪北香南俊侣。

空回首、旧游何处。甚日相携官阁畔，对疏花、重把凄凉诉。

展瑶席，酌兰醑。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。